Ossezie e Abkhazie: daspò dai scuintris si infuartìs la voie di indipendence
Ai 16 di Avost, la zornade daspò che al jere za stât fat dal president gjeorgjan Mikhail Saakashvili, ancje il president rus Dimitri Medvedev al à sotscrit il plan in sîs ponts fat indenant de Union Europeane par meti fin al conflit armât che si veve impiât cualchi zornade prime daspò di un aument progressîf de tension jenfri Gjeorgjie e Russie su la Ossezie meridionâl. Il document al previôt l’impegn des parts in cause a no doprâ la fuarce e a meti fin a ducj i combatiments, cul ritîr dal esercit gjeorgjan intes casermis e di chel rus su lis posizions tignudis prime dal sclop de vuere, e a permeti che i jutoris umanitaris a rivin tes zonis fiscadis dal conflit. Cun di plui, il plan al dîs che si varà di vierzi un dibatiment internazionâl sul status de Ossezie meridionâl e de Abkhazie. Cundut a chel, la situazion e reste malsigure e a son segnaladis inmò azions armadis ca e là.
Su lis resons che a son daûr di chest gnûf sclop dal conflit lis versions a son diviersis. Cun di fat, i gjeorgjans a fevelin di agression russe, intant che i rus a disin di vê rispuindût ai atacs des trupis gjeorgjanis cuintri de Ossezie meridionâl. Al centri di dut a saressin, di fat, la Ossezie meridionâl e la Abkhazie: dôs regjons storichis là che a vivin popolazions diviersis di chês gjeorgjanis par lenghe, culture, e v.i. che za dai agns ’90 dal secul stât si son autoproclamadis republichis indipendentis. Une indipendence di fat che no ven ricognossude ni de Gjeorgjie che e rivendiche la plene sovranitât su chescj teritoris, ni di chei altris stâts dal mont, ma che e gjolt de protezion militâr de Russie. Cu la implosion de Union Sovietiche e de proclamazion de indipendence de Gjeorgjie, la Ossezie si è cjatade taiade in doi, cu la part setentrionâl ricognossude tant che republiche inte suaze de Russie e chê meridionâl sot de Gjeorgjie. Une situazion che no je mai stade acetade dai ossêts meridionâi e nancje dai abkhazis che a rivendichin la plene indipendence dai lôr teritoris. Tal câs de Ossezie meridionâl, che intal Novembar dal 2006 e à ancje tignût un referendum là che il 95% dai votants al à dite di sì ae indipendence, une altre alternative judicade pussibile e je chê de riunificazion cu la part setentrionâl de regjon inte suaze de Russie.
Daûr di cheste situazion – che si pues insuazâ inte lote pe autodeterminazion puartade indenant, cun formis une vore diviersis tra di lôr, di cetantis nazionalitâts minorizadis ancje inte Europe ocidentâl – si platin però ancje interès di nature economiche e strategjiche di bande di altris stâts che a doprin la difese dai dirits di chestis comunitâts dome tant che scuse. Tal câs specific, la Russie di une bande e judiche la politiche – ancje militâr – filoamericane de Gjeorgjie une provocazion e di chê altre e je preocupade pes consecuencis economics che le colpiressin cui oleodots che si vûl fâ passâ tal teritori gjeorgjan. I Stâts Unîts, invezit, a puartin indenant za di agns une politiche simpri plui fuarte di inclusion des ex republichis sovietichis inte aree di influence dal Pat Atlantic e di svilup di percors energjetics che a tain fûr la Russie (ma ancje Cine e Iran) sei sul front caucasic, sei su chel de Asie centrâl (là che, duncje, a cuistin une impuartance di fonde Afghanistan e Pakistan). Al è just di ricuardâ che chê stesse Russie che vuê e volarès presentâsi tant che la protetore des nazionalitâts tibiadis (Ossezie meridionâl e Abkhazie) e je la stesse che e je responsabile di une vere politiche di gjenocidi in Cecenie, de “vuere sporcje” (come che le definìs la organizazion internazionâl Human Rights Watch) in Ingussezie, e di violencis cuintri altris comunitâts minorizadis tant che i Mari. I Stâts Unîts, che par bocje dal lôr president a àn declarât che Abkhazie e Ossezie meridionâl a son gjeorgjanis e no puedin vê la indipendence, a son i stes che invezit a àn fat di dut par rivâ ae indipendence dal Cossovo e a son tra i prins a vêle ricognossude.
Propit la vicende dal Cossovo e veve tornât a impiâ lis sperancis di indipendence par ossêts meridionâi e abkhazis. Di fat, la pussibilitât di vignî a pats cu la Gjeorgjie e ven judicade impussibile: il president de Republiche abkhaze, Sergei Bagapsh, al spieghe che “la Gjeorgjie e je indipendente a pene di 18 agns, ma e à za fat siet vueris cuintri de Abkhazie”. Une posizion, la sô, condividude ancje dal president de Ossezie meridionâl, Eduard Kokoity, che al spere che cumò, come che al previôt il plan european, si puedi rivâ a di un acuardi internazionâl sul avignî des dôs Republichis autoproclamadis. Ancje se, al zonte Bagapsh, intant di chest ultin conflit si à viodût a clâr che la ONU no je une garanzie cuintri des agressions militârs gjeorgjanis.
Font: Gara, 16/08/08; Vilaweb, 16/08/08; Nationalia, 14/08/08; La Repubblica, 13-16/08/08
fur_Latn fur_Latn fur_Latn fur_Latn fur_Latn vec_Latn